Salmi
Salmi (ajalooline vene nimi Solomenski kirikuküla, vene keeles Соломенский погост) on asula Venemaal Karjala Vabariigis Pitkäranta rajoonis, Salmi külaasunduse halduskeskus. Asula elanike arv 2187 inimest (2013). Kuni 1940. aasta märtsini Soomele kuulunud asula asub Tulema jõe suudmealas Laadoga järve kaldal. 1825. aastal rajati Salmisse Püha Imetegija Nikolai õigeusklik kirik. Talvesõjas ja Jätkusõjas sai kirik tugevasti kannatada, kuid lõplikult lagunes see sõjajärgsel perioodil. Nõukogude Liidus oli Salmi aastatel 1944–1991 alev. Ühtlasi oli alev jõuka Salmi sovhoosi keskus.